Nuuskommentaar: Eerlike werk, nie steel nie, die sleutelFoto: Stevebp/Pixabay.com Ná byna twee vol termyne van ’n parasitiese Zuptakrasie wat die land se mense en hul hulpbronne tot die uiterste onder druk geplaas het, het die nuwe minister van finansies Woensdag die onbenydenswaardige taak om die ekonomie met die midtermyn-begroting weer op koers te probeer kry. Niks gaan egter vermag word as die sloping van die ekonomie nie met mening aangepak word nie, en as die burgery agteroor gaan sit en wag vir ’n regering wat erg mank gaan aan kundigheid om sake vlot te maak. Dat Suid-Afrika erg getref is deur staatskaping en ander aksies soos die plundering van die VBS Mutual Bank (wat min of meer leeg geplunder is), is ’n harde werklikheid waarmee die nuwe minister van finansies, mnr. Tito Mboweni, Woensdag te kampe sal hê wanneer hy die midtermyn-begroting aan die parlement voorlê. Dit lyk nie of die land die vooruitsigte van erg gaan knyp om sake reg te ruk, gaan ontsnap nie. Die ou Bybelse waarheid, in die sweet van jou aanskyn sal jy jou brood verdien, bly steeds waar. Die Christen kry in die Bybel die opdrag om sy talente, of dan gawes, te gebruik. Met ’n waaksame oog daarop om nie die Bybel vir politieke doeleindes te misbruik nie, word so klinies moontlik gekyk wat die Bybel oor die saak te sê het. Die ou Bybelvertaling, asook die Bybel vir Almal en Bybelvertalings soos die NetBible (met sy indrukwekkende verklarende fasiliteit) gebruik die vertaling, “talente”, eerder as “muntstukke” soos in die 1983-vertaling. In werklikheid is daar ’n groot verskil – ’n talent, al het dit oor tyd heen effens verander, het ongeveer 50 kg geweeg. Uit die betrokke verse kan afgelei word dat die Bybel ten minste soms talente, en nie muntstukke nie, bedoel het. So het farao Neko beveel dat die land Juda aan hom 100 talente silwer en een talent goud (as oorlogskuld) betaal. Dit is ondenkbaar dat farao oorlogskuld van net 100 silwer, en een goue muntstuk sou laat betaal (2 Konings 23:33). Die 1983-vertaling vertaal dit dan ook met drie en ŉ halwe ton silwer en 34 kg goud. Teen dié agtergrond is dit duidelik waarom die meester so kwaad vir sy slaaf was aan wie hy een talent toevertrou het, wat dit toe gaan begraaf het eerder as om daarmee te woeker of selfs net in die bank te laat rente trek. Dit was immers bykans ’n kruiwavrag vol silwer wat sonder enige dividende begrawe is. Verskeie teoloë wat oor die betrokke gedeelte gepreek of geskryf het, wys daarop dat dit nie belangrik is of muntstukke of ’n aansienlike vraggie goud of silwer bedoel word nie, maar die boodskap dat elkeen sy gawes moet benut volgens dit wat deur die Here aan hom of haar toevertrou is. (Een talent was in hierdie geval gelykstaande aan 6 000 denarii, waar een denarii min of meer gelykstaande aan een dag se loon was.) Dit wil dus voorkom of ’n talentvolle persoon ook met groter verantwoordelikhede deur die Here toevertrou word as die persoon wat min gawes ontvang het. Die bedoeling is egter dat elkeen dit wat aan hom toevertrou is, na die beste van sy vermoë moet aanwend. In Januarie 2016 het Maroela Media in sy Gedagte vir die Dag die onderwerp onder die opskrif, “Gebruik jou talente om God te verheerlik”, onder die loep geneem. Die skrywer sluit af deur die leser te vra om dié jaar sy talente te identifiseer en tot eer van God te gebruik. Die bedoeling is dus nie dat talente vir selfsugtige doeleindes aangewend word nie. In 1 Korintiërs 12 word die uiteenlopende aard van gawes uitgestippel, maar ook daarop gewys dat alles deel van dieselfde liggaam bly. Verskillende mense se talente kan mekaar dus aanvul om ’n groter en doeltreffender uitwerking te hê. Sou daar soveel swaarkry en armoede in die land gewees het as elke burger sy talente tot eer van God benut het? Die erge besoedeling van die Vaalrivier en die negatiewe uitwerking op die natuur en ekonomie is deesdae dikwels in die nuus. Onder die instansies wat inspring om sake reg te probeer ruk, is AfriForum met omvattende planne, nie net ten opsigte van die Vaalrivier nie. So word talente saamgespan om die lewe vir almal beter te maak. Hoe swakker die regering vaar, en hoe meer skelms en diewe die ekonomie stroop, hoe nodiger word dit dat individue en instansies inspring en die skade omkeer. Die Solidariteit Beweging se selfhelpplan (Plan B) is ’n goeie voorbeeld van waar Afrikanertalente ingespan word om die leemtes wat ontstaan aan te pak, met onder meer ’n eie universiteit wat die lig gesien het. Dit beteken egter nie dat die Christen/Christen-Afrikaner bloot moet aanvaar dat die regering swak bestuur word, en misdaad hand oor hand toeneem nie. Die regering moet tot verantwoording geroep word en elke kieser het ’n plig om sy stemreg en ander burgerlike verantwoordelikhede uit te oefen om die spore van afgelope jare se Zuptakrasie uit te wis en die skade ongedaan te maak. Dit vereis egter dat die druk te alle tye volgehou word. En om dit te doen is daar plek vir elkeen se talente.